b'\n_START_ARTICLE_\nTrinajsta egip\xc4\x8danska dinastija\n_START_SECTION_\nSobekhotep I. in II.\n_START_PARAGRAPH_\nSobekhotep I. Sekemre Hutavi ali Sobekhotep I. velja za ustanovitelja in prvega vladarja Trinajste dinastije. Ryholt mu pripisuje tri ali \xc5\xa1tiri leta vladanja okoli leta 1800 pr. n. \xc5\xa1t. Za njegovega naslednika Sobekhotepa II. trdi, da je vladal 20 let okoli 1780 pr. n. \xc5\xa1t.  Dodson in Hilton imata podobno mnenje.\n_START_SECTION_\nNasledniki\n_START_PARAGRAPH_\nKo je disciplina v trdnjavah na jugu Egipta popustila, je vlada iz njih umaknila posadke. Trdnjave je kmalu zatem zasedla vojska vedno mo\xc4\x8dnej\xc5\xa1ega nubijskega kraljestva Ku\xc5\xa1. Na severu so Egipt preplavili Hiksi, semitsko ljudstvo iz Kanaana. V zahodnem delu Nilove delte je v pozni Trinajsti dinastiji nastala neodvisna \xc5\xa0tirinajsta dinastija. Maneton pi\xc5\xa1e, da so v to nestabilno dvovladje pri\xc5\xa1li Hiksi in "brez odpora zasedli Egipt, premagali lokalne vladarje in brez milosti po\xc5\xbegali mesta in z zemljo zravnali templje bogov." Njihov re\xc5\xbeim je imenoval Petnajsta egip\xc4\x8danska dinastija, ki je v ve\xc4\x8dini Egipta prevzela oblast Trinajste in \xc5\xa0tirinajste dinastija._NEWLINE_Nedavne arheolo\xc5\xa1ke najdbe v Edfuju bi lahko pomenile, da so bili Hiksi v Egiptu \xc5\xbee najmanj  od sredine Trinajste dinastije oziroma vladavine Sobekhotepa IV. To bi hkrati lahko pomenilo, da Trinajsta dinastija ob Sobekhotepovem prihodu na oblast ni obvladovala celega Egipta in da sta se Trinajsta in \xc5\xa0tirinajsta dinastija prekrivali, \xc4\x8deprav je bil Sobekhotep IV. eden od najmo\xc4\x8dnej\xc5\xa1ih vladarjev Trinajste dinastije. Manetonova trditev, da so Hiksi nasilno prevzeli oblast v Egiptu, bi lahko bila del kasnej\xc5\xa1e egip\xc4\x8danske propagande. Bolj verjetno je, da so Hiksi postopoma zasedali ozemlje, ki ga ni ve\xc4\x8d obvladovala propadajo\xc4\x8da Trinajsta dinastije. Z zasedbo Memfisa se je Trinajsta dinastija kon\xc4\x8dala. _NEWLINE_To analizo in zaklju\xc4\x8dke egiptolog Robert Porter zavra\xc4\x8da in trdi, da je hi\xc5\xa1ki vladar Hajan vladal mnogo kasneje kot Sobekhotep IV. (po konvencionalnih kronologijah je med njima vrzel okoli sto let) in da so odkrite faraonove pe\xc4\x8date uporabljali \xc5\xa1e dolgo po njegovi smrti. Njegovi pe\xc4\x8dati zato ne morejo biti dokaz, da sta bila on in Hajan sodobnika._NEWLINE_Zadnji v Gornjem in Spodnjem Egiptu dokazan vladar Trinajste dinastije je bil Merneferre Aj. Njegovi nasledniki od Merhotepre Inija dalje so dokazani samo v Gornjem Egiptu.'